
3.
Par zāģbaļķu izsoli

2026. gada augusta vētras rezultātā Ogres novada pašvaldības (turpmāk – Pašvaldība) īpašumā esošajos mežos Ogres pilsētā un Ogres novada Tīnūžu pagastā tika bojātas mežaudzes. Daudzi koki tika nolauzti, izgāzti vai savādāk sabojāti. Veicot dabas stihijas seku novēršanas pasākumus, četros Pašvaldības īpašumos, tika koptas bojātās mežaudzes, nozāģējot un izvedot no meža lauztos un nogāztos kokus. Pamatojoties uz Valsts meža dienesta izdotajiem apliecinājumiem koku ciršanai, Ogre novada pašvaldības aģentūra “Tūrisma, sporta un atpūtas kompleksa “Zilie kalni” attīstības aģentūra” (turpmāk – Aģentūra “Zilie kalni”) ir veikusi nolauzto, izgāzto un savādāk bojāto koku izciršanu Ogres novada pašvaldībai piederošajos īpašumos: Zalkšu ielā, kadastra Nr. 7401 002 0014, Ogrē, Ogres novadā, meža 1. kvartāla 1. nogabalā; Klusā ielā 28, kadastra Nr. 7401 003 0284, Ogrē, Ogres novadā, meža 1. kvartāla 1. un 2. nogabalā; Sūnu ielā 2, kadastra Nr. 7401 003 0424, Ogrē, Ogres novadā, meža 1. kvartāla 1. nogabalā; “Gobas”, kadastra Nr. 7494 015 0573, Tīnūžu pagastā, Ogres novadā, meža 1. kvartāla 1. un 2. nogabalā (turpmāk kopā – nekustamie īpašumi). Ciršanas rezultātā ir iegūti 131,36 m3 (viens simts trīsdesmit viens un 36 simtdaļas kubikmetru) apaļkoku un 53,23 m3 (piecdesmit trīs un 23 simtdaļas kubikmetru) zaru. 
Noklausoties Aģentūras “Zilie kalni” direktora pienākumu izpildītājas Elgas Zēģeles ziņojumu par nekustamajos īpašumos izcirstajiem apaļkokiem un zariem, konstatēts:
1) saskaņā ar ierakstiem Ogres pilsētas un Tīnūžu pagasta zemesgrāmatu nodalījumos, lēmumā minēto nekustamo īpašumu īpašnieks ir Pašvaldība;
2) ņemot vērā, ka Pašvaldībai, tās autonomo funkciju nodrošināšanai, nav nepieciešami sagatavotie apaļkoki un zari, nepieciešams izsludināt publisku izsoli par apaļkoku un zaru atsavināšanu;
3) SIA „AB Timber”, reģistrācijas numurs 40003894611, noteikusi krautuvēs esošo apaļkoku un zaru apjomu un to tirgus vērtību. Saskaņā ar 2026. gada 2. oktobra četriem atzinumiem, krautuvēs esošo apaļkoku un zaru vērtība ir 6242,01 EUR (seši tūkstoši divi simti četrdesmit divi euro un 1 cents) bez pievienotās vērtības nodokļa; 
4) Publiskas personas mantas atsavināšanas likuma (turpmāk – Likums) 6. panta otrā daļa noteic, ka atļauju atsavināt atvasinātas publiskas personas kustamo mantu dod attiecīgās atvasinātās publiskās personas lēmējinstitūcija vai tās noteikta institūcija, Likuma 6. panta trešajā daļā noteikts, ka lēmumā par atsavināšanu norāda atsavināšanas veidu. Likuma 8. panta ceturtā daļa noteic, ka atsavināšanai paredzētās kustamās mantas novērtēšanu organizē publiska persona, tās iestāde vai kapitālsabiedrība, kuras valdījumā vai turējumā atrodas attiecīgā manta, savukārt, piektā daļa nosaka, ka kustamās mantas novērtēšanas komisijas sastāvu un mantas nosacīto cenu apstiprina institūcija (amatpersona), kuras saskaņā ar likuma nosacījumiem ir tiesīga atļaut attiecīgās mantas atsavināšanu;
5) 2026. gada 6. oktobrī Ogres novada pašvaldības mantas novērtēšanas un izsoles komisija noteica apaļkoku un zaru nosacīto cenu 6242,01 EUR (seši tūkstoši divi simti četrdesmit divi euro un 1 cents) apmērā (protokols Nr. KO.14/182);
6) apaļkoku un zaru atsavināšanas rezultātā Aģentūras “Zilie kalni” budžetā tiks iegūti papildus līdzekļi normatīvajos aktos noteikto uzdevumu izpildei.
Pamatojoties uz Publiskas personas mantas atsavināšanas likuma 3. panta pirmās daļas 1. punktu, 4. panta pirmo daļu, 6. panta otro daļu, 8. panta piekto daļu, 9. panta trešo daļu, Publiskas personas finanšu līdzekļu un mantas izšķērdēšanas novēršanas likuma 3. panta pirmo, otro daļu un Pašvaldību likuma 73. panta trešo, ceturto daļu,

balsojot: ar 18 balsīm "Par" (Andris Krauja, Artūrs Mangulis, Atvars Lakstīgala, Dace Kļaviņa, Dace Veiliņa, Dzirkstīte Žindiga, Gints Sīviņš, Ilmārs Zemnieks, Iluta Jansone, Jānis Iklāvs, Kārlis Ansons, Matīss Mežaks, Pāvels Kotāns, Raivis Ūzuls, Rūdolfs Kudļa, Santa Ločmele, Sarmīte Ozoliņa, Uldis Skudra), "Pret" – nav, "Atturas" – 1 (Mariss Martinsons), "Nepiedalās" – nav, 
Ogres novada pašvaldības dome NOLEMJ:

1. Atsavināt atklātā elektroniskā izsolē ar augšupejošu soli Ogres novada pašvaldībai piederošo kustamo mantu šādā sastāvā: apaļkoki 131,36 m3 (viens simts trīsdesmit viens un 36 simtdaļas kubikmetru) un zari 53,23 m3 (piecdesmit trīs un 23 simtdaļas kubikmetru). 
2. Noteikt atsavināmo apaļkoku un zaru izsoles sākumcenu 6242,01 EUR (seši tūkstoši divi simti četrdesmit divi euro un 1 cents).
3. Uzdot Ogres novada pašvaldības mantas novērtēšanas un izsoles komisijai apstiprināt apaļkoku un zaru izsoles noteikumus un rīkot izsoli.
4. Uzdot Ogres novada pašvaldības aģentūras “Tūrisma, sporta un atpūtas kompleksa “Zilie kalni” attīstības aģentūra” direktoram sagatavot un organizēt pirkuma līguma noslēgšanu ar apaļkoku un zaru izsoles uzvarētāju.
5. Kontroli par lēmuma izpildi uzdot pašvaldības izpilddirektoram.


(Sēdes vadītāja,
domes priekšsēdētāja A. Kraujas paraksts)

